Author: Galisinova
Company: MV SR

Predkladacia správa

V súčasnosti platná Dohoda medzi vládou Slovenskej republiky a vládou Bulharskej republiky o odovzdávaní a prijímaní vlastných štátnych občanov podpísaná v Bratislave 18. septembra 1995 už nevyhovuje požiadavkám Európskej únie. Preto počas bilaterálnych rokovaní ministra vnútra Slovenskej republiky a ministra vnútra Bulharskej republiky v júni 2002 v Bratislave bol deklarovaný obojstranný záujem pripraviť a uzavrieť novú readmisnú  dohodu, ktorá by v plnej miere zodpovedala Odporúčaniu Rady Európskych spoločenstiev z 30. novembra 1994 týkajúcemu sa vzorovej bilaterálnej readmisnej dohody medzi členským štátom a treťou krajinou. Následne slovenská strana vypracovala návrh Dohody medzi vládou Slovenskej republiky a vládou Bulharskej republiky o readmisii osôb a zaslala ho bulharskej strane.

Vzhľadom na minimum pripomienok bulharskej strany nebolo potrebné uskutočniť expertné rokovanie k dohode. Zosúlaďovanie textu prebiehalo korešpondenčnou cestou. Výsledkom je predložený návrh Dohody medzi vládou Slovenskej republiky a vládou Bulharskej republiky o readmisii osôb.

Dohoda vo svojich ustanoveniach upravuje readmisiu občanov štátov zmluvných strán, readmisiu občanov tretích štátov a tranzit občanov tretích štátov. Samostatné ustanovenia sú tiež venované hradeniu nákladov, ochrane osobných údajov, dodržiavaniu medzinárodných záväzkov vyplývajúcich zmluvným stranám z iných medzinárodných zmlúv, platnosti dohody a jej vypovedaniu.

Návrh dohody korešponduje so vzorovou readmisnou dohodou a zodpovedá odporúčaniam Európskej únie na uzavieranie dvojstranných readmisných dohôd.

Text dohody bol predmetom medzirezortného pripomienkového konania, pripomienky jednotlivých rezortov boli zapracované do textu.

Vykonanie obvyklých formálnych úkonov súvisiacich s uzavretím dohody zabezpečí Ministerstvo vnútra Slovenskej republiky v súčinnosti s Ministerstvom zahraničných vecí Slovenskej republiky v súlade s platnými právnymi predpismi.

Predložený návrh dohody zodpovedá záujmom zahraničnej politiky Slovenskej republiky. Je vypracovaný v súlade s právnym poriadkom Slovenskej republiky a všeobecnými zásadami medzinárodného práva, ako aj záväzkami Slovenskej republiky vyplývajúcimi jej z iných medzinárodných dokumentov.  				       
									
Predložený návrh dohody nemá finančný, ekonomický a environmentálny vplyv a nemá vplyv na zamestnanosť.